ดาวโจนส์ปิดบวกกว่า 100 จุด ตลาดคาดเฟดยังไม่ขึ้นดอกเบี้ยเดือนนี้
ดัชนีดาวโจนส์ตลาดหุ้นนิวยอร์กปิดเพิ่มขึ้นเมื่อคืนนี้ (11 ก.ย.) หลังสหรัฐเปิดเผยข้อมูลเศรษฐกิจที่อ่อนแอ ก่อนที่ธนาคารกลางสหรัฐ (เฟด) จะประชุมนโยบายการเงินในสัปดาห์หน้า ส่งผลให้เกิดกระแสคาดการณ์ว่าเฟดจะยังไม่ขึ้นดอกเบี้ยในเดือนนี้
12 ก.ย. 2558

สำนักข่าวอินโฟเควสท์รายงานว่า ดัชนีเฉลี่ยอุตสาหกรรมดาวโจนส์ปรับขึ้น 102.69 จุด หรือ 0.63% ปิด (11 ก.ย.) ที่ 16,433.09 จุด, ดัชนี S&amp;P 500 บวก 8.76 จุด หรือ 0.45% ปิดที่ 1,961.05 จุด และดัชนี Nasdaq เพิ่มขึ้น 26.09 จุด หรือ 0.54% ปิดที่ 4,822.34 จุด
กระทรวงแรงงานสหรัฐเปิดเผยว่า ดัชนีราคาผู้ผลิต (PPI) ทรงตัวในเดือนส.ค. เมื่อเทียบรายเดือน หลังจากเพิ่มขึ้น 0.2% ในเดือนก.ค. โดยดัชนี PPI ที่ทรงตัวบ่งชี้ว่าอัตราเงินเฟ้อยังคงอยูในระดับต่ำ ท่ามกลางการร่วงลงของราคาน้ำมัน
ด้านผลสำรวจของมหาวิทยาลัยมิชิแกนระบุว่า ดัชนีความเชื่อมั่นของผู้บริโภคสหรัฐเบื้องต้นประจำเดือนก.ย.ลดลงสู่ระดับ 85.7 โดยต่ำกว่า 91.9 ซึ่งเป็นตัวเลขขั้นสุดท้ายของเดือนส.ค. และต่ำกว่าระดับ 91.1 ซึ่งเป็นตัวเลขคาดการณ์ของนักวิเคราะห์
ทั้งนี้ เฟดจะจัดการประชุมในวันที่ 16-17 ก.ย.นี้ โดยนักวิเคราะห์และตลาดการเงินคาดว่าเฟดมีแนวโน้มคงอัตราดอกเบี้ยในการประชุมเดือนนี้ ขณะที่จับตาแถลงการณ์หลังการประชุมเพื่อหาสัญญาณบ่งชี้การปรับขึ้นอัตราดอกเบี้ยเป็นครั้งแรกของเฟดในรอบเกือบ 10 ปี